作者:元稹
標題:茅舍
內容:楚俗不理居，居人盡茅舍。茅苫竹梁棟，茅疏竹仍罅。邊緣堤岸斜，詰屈簷楹亞。籬落不蔽肩，街衢不容駕。南風五月盛，時雨不來下。竹蠹茅亦幹，迎風自焚灺。防虞集鄰裡，巡警勞晝夜。遺燼一星然，連延禍相嫁。號呼憐穀帛，奔走伐桑柘。舊架已新焚，新茅又初架。前日洪州牧，念此常嗟訝。牧民未及久，郡邑紛如化。峻邸儼相望，飛甍遠相跨。旗亭紅粉泥，佛廟青鴛瓦。斯事才未終，斯人久雲謝。有客自洪來，洪民至今藉。惜其心太亟，作役無容暇。臺觀亦已多，工徒稍冤吒。我欲他郡長，三時務耕稼。農收次邑居，先室後臺榭。啟閉既及期，公私亦相借。度材無強略，庀役有定價。不使及僭差，粗得禦寒夏。火至殊陳鄭，人安極嵩華。誰能繼此名，名流襲蘭麝。五袴有前聞，斯言我非詐。